AAVเพิ่มมูลค่ากิจการทางลัดดันราคาหุ้นวิ่ง
AAV กำไรปกติทรุดเหลือ 246 ล้าน ปรับปรุงบัญชีดันกำไรสุทธิเฉียด 1.5 หมื่นล้าน กดพี/อีเหลือไม่ถึง 1 เท่า เชื่อหนุนราคาหุ้นฟื้น
10 ส.ค. 2555

AAV กำไรปกติทรุดเหลือ 246 ล้าน ปรับปรุงบัญชีดันกำไรสุทธิเฉียด 1.5 หมื่นล้าน กดพี/อีเหลือไม่ถึง 1 เท่า เชื่อหนุนราคาหุ้นฟื้น
นายทัศพล แบเลเว็ลด์ ประธานเจ้าหน้าที่บริหาร บริษัท เอเชีย เอวิเอชั่น (AAV) ผู้ถือหุ้นใหญ่และผู้บริหารสายการบินไทยแอร์เอเชีย เปิดเผยว่า บริษัทมีกำไรสุทธิจากการดำเนินงานเพียง 246 ล้านบาท ในไตรมาส 2 ปีนี้ แต่เมื่อบันทึกกำไรจากการตีมูลค่ายุติธรรมของการซื้อหุ้นบริษัท ไทยแอร์เอเชีย ถึง 14,690 ล้านบาท ทำให้มีกำไรสุทธิ 14,799 ล้านบาท แต่จะเกิดขึ้นครั้งนี้เพียงครั้งเดียวเท่านั้น
บริษัทมีมูลค่าหุ้นทางบัญชีเพิ่มขึ้นเป็น 4.19 บาท จากก่อนหน้านี้อยู่ที่ 0.08 บาท ขณะที่สัดส่วนราคาหุ้นต่อมูลค่าทางบัญชี (P/BV) อยู่ที่ 0.8 เท่า เดิม 46.8 เท่า และสัดส่วนราคาปิดต่อกำไร (P/E) เหลือเพียง 0.9 เท่า จากเดิม 17.1 เท่า หลังปรับปรุงงบการเงิน “ตอนนี้บริษัทไม่มีความจำเป็นต้องซื้อหุ้นคืนแล้ว โดยจะปล่อยให้ราคาเป็นไปตามกลไกตลาดที่จะสะท้อนพื้นฐานที่แท้จริง พี/อีเหลือไม่เกิน 1 เท่า จะเป็นตัวบอกเองว่าราคาถูกหรือแพง ใครที่เคยบอกว่าราคาไอพีโอเสนอขายแพง ตอนนี้คงได้คำตอบแล้ว” นายทัศพล กล่าว 
นายทัศพล ยอมรับว่า กำไรที่ทำได้ 246 ล้านบาท ลดลงจากไตรมาสแรกมาจาก 2 ปัจจัยหลัก คือ ต้นทุนน้ำมันที่ได้รับผลกระทบจากการปิดซ่อมรันเวย์ และการผิดพลาดเรื่องโปรโมชันการเพิ่มน้ำหนักกระเป๋าที่ไม่ได้รับการตอบรับจากลูกค้า
สำหรับผลงานทั้งปีนี้ คาดว่ากำไรสุทธิจะดีกว่าปีที่แล้วที่มีกำไรสุทธิ 2,020 ล้านบาท ตามรายได้และจำนวนผู้โดยสารที่ปรับตัวสูงขึ้นเป็น 8 ล้านคน จากปีก่อน 6.9 ล้านคน โดยครึ่งปีมีทั้งหมด 4.1 ล้านคน และคาดว่ารายได้จะทำตามเป้าที่วางไว้ปีนี้ที่ 2 หมื่นล้านบาท ซึ่งเพิ่มจากปีก่อน 1.6 หมื่นล้านบาท และจะรักษาอัตรากำไรสุทธิไว้ไม่ต่ำกว่าปีก่อนที่อยู่ในระดับ 13% หลังจากครึ่งปีแรกทำได้ที่ 9% และรายได้เติบโตตามเป้า 20-25% จากการขยายและเพิ่มเส้นทางใหม่ๆ
ด้านความเสี่ยงเรื่องราคาน้ำมันบริษัทได้ทำประกันในไตรมาส 3 ที่ระดับ 44% ของปริมาณน้ำมันที่ใช้ และในไตรมาส 4 ทำไว้แล้ว 28% ซึ่งภายในอีก 2-3 เดือน คาดว่าจะทำเพิ่มขึ้น แต่คงไม่ให้เกินที่ระดับ 50% โดยต้นทุนน้ำมันคิดเป็นสัดส่วน 3035% ของต้นทุนทั้งหมด